העתקת בסיסי צה"ל לנגב

העתקת בסיסי צה"ל לנגב היא תוכנית רב שנתית של צה"ל, שמטרתה העברת בסיסים רבים ממרכז הערים (ובפרט מגוש דן) אל הנגב.

מטרות התוכנית הן להחזיר שטחים יקרים במרכז המדינה לרשות מקרקעי ישראל, להקים בסיסים שבהם טכנולוגיות ותשתיות מתקדמות, ליצור שינוי ארגוני ביחידות השונות, אך בראש ובראשונה להביא לפיתוח הנגב באמצעות אלפי מקומות עבודה שתיצור התוכנית. בסיום כל השלבים אמורים לעבור לנגב 27,000 אנשי קבע.

לוח זמנים 
נכון לאפריל 2011, החלטת ממשלה 3161 קבעה שהפרויקט יסתיים ב-2018. עם פתיחת המכרז להקמת קריית התקשוב בפברואר 2016, פורסם כי האכלוס יחל ב-2022.

ב-30 בנובמבר 2014, על רקע מאבק תקציבי בין משרד הביטחון למשרד האוצר, החליט שר הביטחון משה (בוגי) יעלון לעצור את פרויקט העתקת בסיסי צה"ל לנגב.

פינוי מחנות ומעברם למקום החדש מתבצע לאחר חתימת סדרת הסכמים בין משרד הביטחון, רמ"י והגורמים הרלוונטיים: שוה"ם 1 (שווק והעתקת מחנות), שוה"ם 2 ושוה"ם 3.

ב-4 בינואר 2015 התקבלה החלטת ממשלה מספר 2392, בנושא פינוי שטחי מחנות צה"ל מאזורי ביקוש והמשך מעבר אמ"ן ותקשוב לנגב. כמו כן הוחלט על הקמת חברה ממשלתית תחת אחריות משרד הביטחון שתעסוק במעבר מחנות.

פרויקטים מרכזיים

העברת בסיס התובלה של חיל האוויר לנבטים 
השלב הראשון, והפשוט מבין הארבעה, הוא העברת כל היחידות ששכנו בבסיס חיל האוויר לוד (בח"א 27) לבסיס נבטים, תהליך זה הושלם בשנת 2010.

עיר הבה"דים 

עיר הבה"דים, או "קריית ההדרכה של צה"ל בנגב" בשמה הרשמי במשרד הביטחון היא השלב השני והראשון במורכבותו. במסגרתו הועברו בסיסי הדרכה (בה"דים) רבים למחנה בשטח של 1,600 דונם ליד צומת הנגב. את ההחלטה על העברת בסיסי ההדרכה ממחנה צריפין (בית הספר ללוגיסטיקה, בית הספר לחימוש, בית הספר לרפואה צבאית, בית הספר למשאבי אנוש, בית הספר לתקשוב) ממחנה בית ליד (בית הספר למשטרה צבאית) וכן את בית הספר לחינוך משערי אברהם, קיבל האלוף (מיל') אודי אדם בתפקידו כראש אגף טכנולוגיה ולוגיסטיקה. מכרז קריית ההדרכה נוהל על ידי תא"ל מהרן פרוזנפר אשר שירת בתפקיד היועץ הכספי לרמטכ"ל וראש אגף התקציבים של משרד הביטחון במקביל להיותו יו"ר ועדת ההיגוי למעבר יחידות צה"ל לנגב בשיטת BOT וכן יו"ר ועדת המכרזים של עיר הבה"דים. כתיבת הפרוגרמה והאפיון נעשתה על ידי מנהלת ההקמה בראשותו של סא"ל (מיל') אלפסי שלום אשר ליוותה את ההקמה עד אכלוס המחנה בראשוני חייליה. מכרז קריית ההדרכה היה הבסיס ליתר מכרזי ה-BOT במשרד הביטחון וכלל חידושים משמעותיים ביחס למכרזי BOT אחרים שבוצעו במדינה. החדשנות במכרז כללה ניהול דיאלוג תכנוני עם כל המציעים בתוך התהליך המכרזי כך שכל קבוצת מציעים יכלה להציע תכנון אחר/שונה מהתכנון המקורי של צה"ל/משהב"ט. בנוסף, לראשונה בישראל בוצעה סגירה פיננסית מלאה על ידי 2 הקבוצות שהגיעו להליך התימחור הסופי, בטרם הכרזה על הזוכה. כל זאת בלוח זמנים מוגדר מראש של 180 ימים. שפיר הגישה הצעה עם סגירה פיננסית מלאה בליווי בנק לאומי. מנרב הגישה הצעה עם סגירה פיננסית מלאה בליווי בנק הפועלים. לאחר תהליך מכרזי קצר במיוחד במונחים של פרויקטי שותפות ציבורית-פרטית/בנה-הפעל-העבר בישראל, נבחרה בפברואר 2012 קבוצת "מבט לנגב" כזכיין שיתכנן, יממן, יקים, יתפעל ויתחזק את עיר הבה"דים לתקופה של 25 שנה. "מבט לנגב" היא קונסורציום שמורכב מהחברות מנרב, אלקטרה ורד בינת. בשלב מאוחר יותר רכשה קרן נוי מניות מהחברה.

בפרויקט עיר הבה"דים בוצעה לראשונה בישראל תהליך של סגירה פיננסית כחלק מההליך המכרזי. המודל החדשני של סגירה פיננסית מלאה בטרם הכרזה על הזוכה בוצע בהמשך גם בפרויקט התקשוב ובהמשך אומץ על ידי החשב הכללי במסגרת מתקן ההתפלה שורק 2.

קריית התקשוב 

קריית התקשוב הוא חלק בפרויקט שכולל הקמת בסיס תקשוב גדול, בסמיכות לאוניברסיטת בן-גוריון שבבאר שבע. לבסיס החדש יועברו היחידות הטכנולוגיות של אגף התקשוב וההגנה בסב"ר והיחידה הטכנולוגית של חיל האוויר, יחידת אופק. כמו כן יוקם במקום גם מטה פיקוד הדרום אשר תפונה מעיר העתיקה של באר שבע.

החלטת ממשלה 3161 קבעה כי לטובת מהלך זה יוקצו שבעה מיליארד ש"ח. בשנת 2012 מונה אילן לוין, לשעבר הממונה על השכר באוצר לעמוד בראשות ועדת המכרזים הייעודית שהוקמה לטובת מימוש הפרויקט בשיטת בנה-הפעל-העבר. ביולי 2013 עם פרסום מסמכי המיון המוקדם (PQ) החל התהליך המכרזי לבחירת הזכיין שיתכנן, יממן, יקים ויתפעל את הפרויקט לתקופת זמן ארוכה. בנובמבר 2018 נחתם הסכם בנייה עם הזכיין, שותפות של שתי חברות: שיכון ובינוי ואפי נכסים.

בצמוד לקריית התקשוב, בפארק גב ים נגב הוקם הבסיס החדש של בית הספר למקצועות המחשב (בסמ"ח), הבסיס נחנך באוגוסט 2022.

קריית מודיעין 

הפרויקט הגדול ביותר במסגרת העברת בסיסי צה"ל לנגב הוא הקמתו של בסיס אגף המודיעין בשטח של 2,000 דונם, מהם 300 דונם בנויים, ממערב למחלף שוקת, בסמוך לעומר. לבסיס יעברו יחידות מודיעין שונות מאזור גוש דן. הבסיס יאוכלס על ידי 10,000 חיילי אמ"ן וקציניו, ובמעבר אליו יתפנה שטח של 236 דונם בגוש דן. הבניה תהיה בשיטת בנה-הפעל-העבר.

ב-13 ביולי 2020 הודיע משרד הביטחון כי חברת שיכון ובינוי זכתה במכרז לתכנון, הקמה, מימון ותפעול של קריית המודיעין. התעשייה האווירית (מפעל מל"מ של חטיבת החלל וחברת TSG), כקבלן המשנה של שיכון ובינוי, תספק את הקמה ותפעול שירותי התקשוב, הכולל חוות שרתים ומערך סייבר.

בסיס ההכשרות הטרום צבאיות של אגף המודיעין 

בספטמבר 2022 נחנך בסיס ההכשרות החדש למודיעין ולסייבר של אגף המודיעין בקמפוס שהוקם בשכונת רמות שבבאר שבע. בבסיס לומדים למעלה מ-1,000 חניכי וחניכות קורסי ההכשרה הקדם צבאיים של אגף המודיעין, שעד חניכת הבסיס הוכשרו בדרך כלל בבסיסי אגף המודיעין בגוש דן. לצד הבסיס הוקם מבנה משותף לאגף המודיעין ולעיריית באר שבע, שם פועלים פרויקטים קהילתיים בשותפות של אגף המודיעין עם תושבי האזור.

אופק רחב 
פרויקט אופק רחב הוא פרויקט של משרד להקמת מחנה רב-זרועי בבסיס רחבעם. במחנה יוקם הבקו"ם החדש שיועתק ממחנה דורי ומפקדת זרוע היבשה. מלבד זאת הבסיס צפוי לשמש כבסיסם של יחידות אגף הטכנולוגיה והלוגיסטיקה ושל אגף כוח האדם. הבסיס ישתרע על שטח של כ-360 דונמים וצפוי לקלוט כ-9,000 משרתים.

במרץ 2023 חתם משרד הביטחון על הסכם עם חברת שיכון ובינוי להקמת הבסיס. ההסכם עם הזכיין כולל מימון, תכנון, הקמה ותפעול של הבסיס לתקופה של 25 שנים מחתימתו.

פעולות תומכות 
על מנת לעזור לאנשי הקבע במעברם למגורים בנגב, הוקמה תוכנית סבסוד עלויות הבנייה וקניית הקרקעות בנגב לאנשי הקבע, והוקמו פרויקטי דיור אשר ישווקו לאנשי הקבע באזור הדרום.

רשימת מחנות שיפונו 
לפי החלטת הממשלה מאפריל 2011, יפונו מחנות הבאים:

מתחמים שפונו או פונו חלקית 
 קסטינה – המתחם הלא מאויש ליד קריית מלאכי (377 דונם) ()
מתחם שרונה בקריה – ()
מחנה הדלקים באשדוד – 83 דונם ()
מתחמים קרן הקריה וכנרית (בצפון מזרח הקריה בתל אביב) – 47 דונמים ()
 מחנה פלנורד (ברמת אלמוגי בחיפה) – 30 דונמים ()
 מחנה סירקין – 2,132 דונם ()
 מחנה הדלקים בנשר – 36 דונם ()
 מחנה שדה דב – 756 דונם ()
 כל מחנה צריפין – 3,700 דונם ( חלקית - פונו כ-1,700 דונם), צפוי להתפנות לחלוטין בשתי פעימות: הראשונה ב-2026 והשנייה בדצמבר 2028
 מחנות טירה מזון וטירה תובלה (טירה 148) ליד טירת כרמל – 1,003 דונם ( חלקית)
 בסיס מפקדת מחוז מרכז בפיקוד העורף בנס ציונה – 40 דונם ()

מתחמים שטרם פונו 
 מחנה מקלף ברמת גן – 66 דונם - צפוי להתפנות ב-2028
 כל מחנה דורי – 2,100 דונם - צפוי להתפנות בשתי פעימות: הראשונה ב-2026 והשנייה בדצמבר 2028
 מחנה תל חיים (הגבעה, הורודצקי) בגבעתיים – 62 דונם
 מחנה דולפין ברמת אביב – 14 דונם
 מחנה תל ברוך – 11 דונם
כל אגד מחנות גלילות – 570 דונם
 מחנה 80 – 272 דונם

כמו כן במסגרת מעבר לנגב, בסיס הטכני של חיל האוויר ששטחו 1,010 דונם, יועתק ממקומו בחיפה לשני חלקים: קריה טכנולוגית בחצרים שבנגב ובית ספר לשוחרים בכרמיאל.

רשימת מחנות נטושים 
ברחבי הארץ קיימים מספר בסיסים נטושים שצה"ל מעביר לידי רשות מקרקעי ישראל.
 מחנה ורד בבאר-שבע – 16 דונם ()
 בסיס ימ"חים בקסטינה – 200 דונם ()
 תחנת גלי צה"ל ברחוב יהודה הימית ביפו
 בסיס מש"א בבית דגן – 93 דונם ()
 בסיס בינוי בראש פינה – 43 דונם ()
 בסיס משטרה צבאית בחוף הלידו בטבריה

פרויקטים נוספים

במסגרת פינוי מחנות צה"ל מאזורי הביקוש קודמו תוכניות הנוספות שלא בהכרח יועברו לנגב:
 נווה צדק – במשטרה הצבאית פינו את שני בתי הכליאה הוותיקים, כלא ארבע בצריפין וכלא שש הסמוך לעתלית, לטובת כלא צבאי מרכזי חדש אשר נחנך באפריל 2021 במחנה גור ().
 מרכז הספקה אחוד – פרויקט מרכז ההספקה האחוד הוא חלק מהסכם שוה"ם 3, במסגרתו יפונו בין היתר מחנות צריפין ומחנות תל השומר. הקמת מרכז ההספקה האחוד (מרה"ס), תביא למיזוגם של מרכזי אט"ל והפיכתם למרכז הספקה חדיש וטכנולוגי בשלושה מרחבים (מרכז, דרום וצפון) ().
 העתקת מש"אות לצפון – העברת מש"אות מתל השומר, צריפין וחיפה (241 דונם) לשני בסיסים בצפון: "עמוס" ו"ציפורית".
 העתקת תע"ש מרמת השרון לרמת בקע.
 העתקת המכללות הצבאיות ממתחם גלילות לאזור הסמוך לעין כרם בירושלים.
 גלי צה"ל – בניית תחנת שידור חדשה לגלי צה"ל בירושלים.
 צמצום בסיס אילת מ-103 דונם ל-52 בלבד וזאת לטובת פיתוח אילת. פינויו של הבסיס יארך כ-7 וחצי שנים ויבוצע ב-4 שלבים. במקביל ייבנה בסיס חדש ומודרני על שטח מצומצם, שיתאים לצורכי חיל הים בעת המודרנית ( חלקית)
 צמצום חלקו הצפוני של מטווח 24 לטובת פיתוח העיר ראשון לציון.

הרחבת בסיסים קיימים לטובת המחנות המועברים 
5 מחנות צה"ל יחודשו ויורחבו לטובת קליטת יחידות רבות היוצאות מבסיסים במרכז. המחנות הישנים, שהוקמו בתקופת המנדט הבריטי יעברו שיפוץ מאסיבי הכולל הריסת צריפים ישנים והחלפתם במבנים חדשים.
 מחנה ביל"ו – ליד רחובות, קולט יחידות היוצאות ממחנה סירקין.
 מחנה ג'וליס – קלט את בית הספר לפיקוד ושליטה ()
 מחנה שורה – בסיס של חיל החימוש ליד מצליח, קולט יחידות מתל השומר וצריפין ( חלקית)
 מחנה גדעונים – ליד צריפין, קולט יחידות טכנולוגיות ( חלקית)
 מחנה עמוס – ליד עפולה, קלט את גדוד אבירי הצפון של מרכז ההובלה ()

קישורים חיצוניים 

 אתר הפרויקט הרשמי 
 אתר משרד הביטחון, פרויקט המרה"ס
 
 
 
 
 
 מידע נוסף על צבר הפרויקטים באתר משרד הביטחון
 מסמכי המיון המוקדם של קמפוס התקשוב הטכנולוגי - כולל תיאור על הפרויקט
 
 מעבר מחנות צה"ל לנגב, משרד הבינוי והשיכון, רשות מקרקעי ישראל

הערות שוליים 

בסיסי צה"ל
בסיסי צה"ל במחוז הדרום
הנגב
ישראל: תכנון ובנייה
ישראל: מיזמי ביטחון עתידיים